Man in hof wat drie vroue doodryArgieffoto ter illustrasie Die 53-jarige Simon Phukhubye het Maandag vlugtig in die Seshego-landdroshof verskyn op aanklag van dronkbestuur, strafbare manslag en roekelose en nalatige bestuur. Phukhubye is die afgelope naweek in hegtenis geneem nadat drie vroue dood is toe hy Saterdagoggend in ŉ groep van vyf vroue in Limpopo ingeploeg het. Die drie vroue is op slag dood en twee ander is in ŉ ernstige toestand na die hospitaal geneem. Die vroue is tussen 26 en 46 jaar oud. Volgens lt.kol. Moatshe Ngoepe, woordvoerder van die polisie, het hulle glo vir vervoer gestaan en wag om ŉ politieke byeenkoms in Seshego by te woon toe die man hulle getref het. Ngoepe sê die saak teen die man is uitgestel tot 28 Mei. Hy is intussen vrygelaat op R1 000 borgtog.